ซีไอเอ็มบีปล่อยกู้ รถมอเตอร์ไซค์อีวี
ธนาคารซีไอเอ็มบี ไทย นำเวิลด์ลีสรุกให้สินเชื่อรถมอเตอร์ไซค์ไฟฟ้า ดอกเบี้ยต่ำ พร้อมให้ไม่จำกัด
27 ก.พ. 2562

ธนาคารซีไอเอ็มบี ไทย นำเวิลด์ลีสรุกให้สินเชื่อรถมอเตอร์ไซค์ไฟฟ้า ดอกเบี้ยต่ำ พร้อมให้ไม่จำกัด
นายอดิศร เสริมชัยวงศ์ รองกรรมการผู้จัดการใหญ่ ธุรกิจรายย่อย ธนาคาร ซีไอเอ็มบีไทย เปิดเผยว่า เวิลด์ลีส ผู้ให้บริการสินเชื่อรถจักรยานยนต์ในกลุ่ม ซีไอเอ็มบี ไทย จัดโปรแกรมสินเชื่อไร้ฝุ่น โดยเป็นสถาบันการเงินรายแรก ปล่อยสินเชื่อเช่าซื้อมอเตอร์ไซค์พลังงานไฟฟ้า (อีวี) 2 แบรนด์ ได้แก่ เอดิสัน มอเตอร์ แบรนด์ของสตาร์ทอัพไทย และไถ่หลิง แบรนด์ดังของจีน
ทั้งนี้ ยอมรับว่ามีความเสี่ยง เพราะมอเตอร์ไซค์อีวีเป็นอุตสาหกรรมใหม่ที่ยังไม่มีสถาบันการเงินใดเข้ามาให้สินเชื่อ จากการที่ตลาดเล็กมาก ไม่มีฐานรองรับรถมือสอง แต่เล็งเห็นว่าการจะทำให้มอเตอร์ไซค์อีวีเป็นที่นิยมในตลาดได้ ต้องสนับสนุนให้มีการผ่อนชำระ สำหรับสินเชื่อเช่าซื้อรถมอเตอร์ไซค์อีวี คิดดอกเบี้ยเริ่มต้น 1.5% ต่อเดือน ถูกกว่าอัตราดอกเบี้ยรถมอเตอร์ไซค์ทั่วไปที่ 1.9% ผ่อนนานสูงสุด 4 ปี โดยไม่จำกัดวงเงินสินเชื่อ พร้อมปล่อยให้ตามความต้องการซื้อจริง แม้เทียบความเสี่ยงกับดอกเบี้ยอาจไม่คุ้ม แต่เชื่อว่าลักษณะคนใช้รถอีวี มักมีการศึกษาและมีความรับผิดชอบ ซึ่งย่อมมีวินัยทางการเงินด้วย
อย่างไรก็ดี เวิลด์ลีสตั้งเป้าปล่อย สินเชื่อใหม่ 4,000 ล้านบาท และมีสินเชื่อ คงค้างอยู่ 5,000 ล้านบาท